b'\n_START_ARTICLE_\nIAAF:n vuoden yleisurheilija\n_START_PARAGRAPH_\nIAAF:n vuoden yleisurheilija (engl. IAAF Athlete of the Year) on Kansainv\xc3\xa4lisen yleisurheiluliiton jakama palkinto, joka my\xc3\xb6nnet\xc3\xa4\xc3\xa4n vuosittain vuoden mies- ja naisyleisurheilijalle. Se jaettiin ensimm\xc3\xa4isen kerran vuonna 1988._NEWLINE_Yleis\xc3\xb6\xc3\xa4\xc3\xa4nestys otettiin mukaan IAAF:n vuoden yleisurheilijan valintamenettelyyn vuonna 2004. Vuonna 2016 miesten ja naisten sarjan kolme finalistia valittiin kolmiosaisella \xc3\xa4\xc3\xa4nestyksell\xc3\xa4, jossa IAAF:n neuvoston antamat \xc3\xa4\xc3\xa4net vastasivat 50 prosenttia ja sosiaalisessa mediassa toteutettu yleis\xc3\xb6\xc3\xa4\xc3\xa4nestys 25 prosenttia kokonaistuloksesta. Loput 25 prosenttia tuloksesta muodostui \xc3\xa4\xc3\xa4nist\xc3\xa4, jotka tulivat esimerkiksi IAAF:n j\xc3\xa4senliitoilta, IAAF:n kilpailujen johtajilta, huipputason yleisurheilijoilta, urheilijoiden agenteilta, kansainv\xc3\xa4lisen lehdist\xc3\xb6n edustajilta sek\xc3\xa4 IAAF:n henkil\xc3\xb6kunnan j\xc3\xa4senilt\xc3\xa4 ja virallisilta yhteisty\xc3\xb6kumppaneilta. Vuonna 2015 kolmivaiheisen valintaprosessin viimeisess\xc3\xa4 vaiheessa ehdokkaat oli karsittu kolmeen miesurheilijaan ja kolmeen naisurheilijaan, joista Kansainv\xc3\xa4linen yleisurheilus\xc3\xa4\xc3\xa4ti\xc3\xb6 (IAF) valitsi vuoden mies- ja naisyleisurheilijan. _NEWLINE_Vuonna 2015 IAAF teki palkinnon s\xc3\xa4\xc3\xa4nt\xc3\xb6ihin muutoksen, jonka seurauksena ket\xc3\xa4\xc3\xa4n vakavasta dopingrikkomuksesta rangaistua yleisurheilijaa ei voida hyv\xc3\xa4ksy\xc3\xa4 lyhyelle listalle, josta vuoden yleisurheilija valitaan. Edellisen\xc3\xa4 vuonna Justin Gatlinin valinta kymmenen nime\xc3\xa4 k\xc3\xa4sitt\xc3\xa4neelle miesten sarjan ehdokaslistalle oli saanut Robert Hartingin pyyt\xc3\xa4m\xc3\xa4\xc3\xa4n oman nimens\xc3\xa4 poistamista ehdokasluettelosta. _NEWLINE_Vuonna 2016 Usain Bolt valittiin enn\xc3\xa4tyksellisesti kuudennen kerran vuoden miesyleisurheilijaksi.'